Maa Hääl, 2. aprill 1935    Mõni aeg tagasi hakati meie Haapsalu raadio-aktiivsest mudast valmistama "Temu" (tervise muda) seepi, mis lasti müügile  kohalikule turule. Haapsalust tuuakse muda kuivatatult Tallinna ja siin segatakse see vastavate ainetega. Nüüd on see seep leidnud enesele turu ka välismaal. Käesoleva aasta jaanuaris saadeti proovisaadetis 1 tonn seepi ja 1 tonn kuivatatud muda Mandshukuosse. Sellele järgnes kohe tellimine ja täna viib saksa aurik "Johannes Russ" siit teele juba 7 tonni seepi Mandshukuo jaoks. Seep on erilises pakendis hiina, jaapani ja inglisekeelsete pealkirjadega. /…/ Seebi müügiks Euroopas on asutatud keskpunkt Brüsselis.  Suuremad esindused on veel Stokholmis ja Soomes. Belgia kaudu levib see seep kogu Lääne-Euroopas. On saadetud seepi ka Ameerikasse.